莫秋贈端甫
作者：周孚
朝代：宋

paragraphs: 長年無好懷，一病動辰浹。
淒然清鏡中，衰鬢不勝鑷。
自憐鬼見笑，甘受天所厭。
坐令金石友，散作霜後葉。
崔郎雕龍裔，翩翩古游俠。
不忘平生言，經過頗稠疊。
憶昨賦新詩，賈孟困凌躡。
情高破天慳，語妙出月脅。
老秋餘幾日，叢菊抱寒蝶。
何時跫然來，一笑起衰薾。
寒醅對梨棗，不惜倒箱笈。
但恐食無魚，令君反彈鋏。